สหวิริยาสตีลยันครึ่งปีหลังกำไร
“วิน” คาดสหวิริยาสตีลฯ ครึ่งปีหลังทำกำไร เมื่อนำเทคโนโลยีลดต้นทุนผลิตเล็งตัดขายหุ้นโรงถลุงที่อังกฤษ
30 เม.ย. 2556

“วิน” คาดสหวิริยาสตีลฯ ครึ่งปีหลังทำกำไร เมื่อนำเทคโนโลยีลดต้นทุนผลิตเล็งตัดขายหุ้นโรงถลุงที่อังกฤษ
นายวิน วิริยประไพกิจ ประธานกรรมการบริหารบริษัท สหวิริยาสตีลอินดัสตรี (SSI) กล่าวกับผู้ถือหุ้นในการประชุมประจำปี 2556 ว่า บริษัทมีเป้าหมายแรกผลิตได้ถึงจุดคุ้มทุนและกลับมามีกำไรสุทธิครึ่งหลังของปีนี้ จากการที่ขาดทุนต่อเนื่องมาสองปี เพราะราคาเหล็กลดลงในช่วงที่บริษัทเข้าไปลงทุนซื้อโรงถลุงเหล็กอังกฤษ
ทั้งนี้ เดือน มิ.ย. บริษัทจะนำเทคโนโลยีพีซีไอ โดยนำถ่านหินบดแล้วพ่นในเตา เพื่อลดต้นทุนได้ในระดับที่มีความสามารถแข่งขันได้ในตลาดโลกและสามารถเพิ่มกำลังการผลิตเป็น 90100%
“คาดว่าจะใช้เวลา 6 เดือน เพื่อให้เห็นผลการลดของต้นทุนได้ 7-8% ดังนั้น จึงคาดว่าผลงานจะพลิกกลับมามีกำไรได้”
อย่างไรก็ตาม ผลของการที่โรงถลุงเหล็กที่อังกฤษส่งเหล็กแท่งที่ถลุงได้มาผลิตเหล็กแผ่นรีดร้อนในไทยอย่างสม่ำเสมอส่งผลให้มีกำลังการผลิตเหล็กแผ่นรีดร้อน ทำให้ยอดขายไตรมาสแรกปีนี้สูงสุดเป็นประวัติการณ์ 2 หมื่นล้านบาท นับว่าเป็นไตรมาสแรกที่ผลผลิตเป็นไปตามที่คาด 
นายสมชาย สกุลสุรรัตน์ รองประธานกรรมการบริษัท กล่าวว่า คณะกรรมการกำลังพิจารณาขายหุ้นโรงถลุงเหล็กที่อังกฤษบางส่วน เพื่อนำเงินมาเป็นทุนและลดสัดส่วนเงินกู้ต่อทุน ปัจจุบันจะสูง 3.5 เท่า แต่โดยหวังว่าโรงถลุงจะอยู่ได้ด้วยตัวเอง